02016D1942 — SL — 19.06.2017 — 001.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

spremenjena z:









▼B

IZVEDBENI SKLEP KOMISIJE (EU) 2016/1942

z dne 4. novembra 2016

o specifikacijah Evropskega portala naložbenih projektov in razveljavitvi Izvedbenega sklepa Komisije (EU) 2015/1214







Člen 1

Sprejmejo se tehnične specifikacije Evropskega portala naložbenih projektov (v nadaljnjem besedilu: EIPP), kot so določene v Prilogi.

Člen 2

Na EIPP se vključi projekte, ki izpolnjujejo naslednja merila za sprejem:

▼M1

(a) skupni stroški projekta (ali programa, ki ga sestavljajo manjši projekti) znašajo vsaj 1 000 000 EUR;

▼B

(b) projekt se izvaja na geografskem območju iz člena 8 Uredbe (EU) 2015/1017 ter podpira enega ali več ciljev in sektorjev, naštetih v členu 9(2) navedene uredbe;

(c) nosilec projekta je pravni subjekt, ustanovljen v državi članici, in zoper njega ni uveden postopek zaradi insolventnosti;

(d) projekt je skladen s pravom Unije in zadevne države članice ter ne vključuje pravnih tveganj, tveganj izgube ugleda ali tveganj za nacionalno varnost za države članice ali Komisijo;

(e) izvajanje projekta se je začelo ali se bo predvidoma začelo v roku treh let po predložitvi EIPP;

(f) projekt mora biti v projektni vlogi jasno opisan kot naložbeni projekt, informacije, ki jih vloga vsebuje, morajo biti točne in opredeliti znesek financiranja, potreben za izvedbo projekta.

▼M1

Člen 3

Pristojbina za obravnavo vlog se ne zaračunava.

▼B

Člen 4

Izvedbeni sklep Komisije (EU) 2015/1214 se razveljavi.

Člen 5

Ta sklep začne veljati dvajseti dan po objavi v Uradnem listu Evropske unije.









PRILOGA

TEHNIČNE SPECIFIKACIJE EVROPSKEGA PORTALA NALOŽBENIH PROJEKTOV (EIPP)

1. SPLOŠNI OPIS

Evropski portal naložbenih projektov, vzpostavljen v skladu s členom 15 Uredbe (EU) 2015/1017, je javno dostopen spletni portal naložbenih projektov, ki deluje kot platforma za promocijo projektov potencialnim vlagateljem po svetu. Glavni cilj EIPP je spodbuditi in pospešiti razvoj in uresničitev naložbenih projektov v Uniji ter tako prispevati k višji zaposlenosti in gospodarski rasti. Objava projekta na EIPP ne pomeni, da sta ga potrdili Komisija ali Evropska centralna banka, niti ni pogoj za prejemanje finančne pomoči Unije ali ECB.

Glavni sestavni deli EIPP so:

(a) javno dostopna spletna stran, ki vsebuje podatkovno bazo projektne dokumentacije (strukturiran povzetek informacij o posameznih projektih EIPP);

(b) interaktivni seznam in zemljevid projektov;

(c) posebne oddelke za vlagatelje in nosilce projektov.

EIPP bo vključeval tudi nejavni modul za obravnavo projektov.

Projekti na EIPP so razvrščeni po sektorjih, ki temeljijo na ciljih in kategorijah iz člena 9(2) Uredbe (EU) 2015/1017.

2. UPRAVLJANJE EIPP IN ODNOSI Z NOSILCI PROJEKTOV, UPORABNIKI SPLETNE STRANI TER PONUDNIKI PODOBNIH STORITEV

EIPP upravlja Komisija. Države članice lahko prispevajo k upravljanju. Vsebino EIPP oblikujejo nosilci projektov, tj. zasebni in javni pravni subjekti.

Nosilci projektov in drugi registrirani uporabniki spletne strani EIPP morajo za sodelovanje sprejeti pogoje EIPP, katerih cilj je zagotavljanje kakovosti objavljenih informacij, prejetih od nosilcev projektov, pri čemer pa se poudari, da Komisija ne jamči za pravilnost objavljenih informacij in da ni odgovorna za zahtevke na podlagi objave projekta.

Izjava o omejitvi odgovornosti bi morala uporabnike spletne strani opozoriti, da Komisija ne more jamčiti za pravilnost objavljenih informacij in da morajo potencialni vlagatelji sami opraviti običajni skrbni pregled, vključno s finančnimi in drugimi vidiki, ki vplivajo na njihovo odločitev o vlaganju v projekt. Komisija se lahko odloči, da projekt odstrani z EIPP po treh letih od njegove prve objave.

EIPP lahko sodeluje z drugimi ponudniki podobnih storitev na nacionalni ali mednarodni ravni, katerih cilj je spodbujanje ali olajševanje naložbenih dejavnosti.

3. PREGLED PROJEKTOV

Pregled projektov izvajajo službe Komisije na podlagi meril, določenih v členu 2 tega sklepa. Komisija ima široko diskrecijsko pravico pri opravljanju pregleda projektov in ocenjevanja, ali se projekt vključi na EIPP ali ne. Pregled skladnosti s pravom zadevne države članice in pregled potencialnih tveganj za to državo članico se opravita na podlagi informacij, ki jih zagotovi država članica, če so na voljo. Nekateri tehnični vidiki postopka pregleda in potrjevanja projekta, kot je preverjanje identitete nosilca projekta, se lahko oddajo v izvajanje tretjim osebam.

Države članice bodo pozvane, da imenujejo eno ali več kontaktnih točk in opredelijo njihov prispevek za namene pregleda. Vloga Evropske investicijske banke pri promoviranju EIPP bo določena v sporazumu o ravni storitve, kjer je primerno.

▼M1 —————